SL Uradni list Evropske unije C 388/6

Končno poročilo pooblaščenca za zaslišanje (1)

UTC/Goodrich

(M.6410)

(2015/C 388/04)

Evropska komisija je 20. februarja 2012 prejela priglasitev predlagane koncentracije v skladu s členom 4 Uredbe Sveta (ES) št. 139/2004 (2), s katero podjetje United Technologies Corporation („UTC“) z nakupom delnic pridobi v smislu člena 3(1)(b) Uredbe o združitvah nadzor na celotnim podjetjem Goodrich Corporation („Goodrich“).

Komisija je po proučitvi priglasitve ugotovila, da priglašena koncentracija spada na področje uporabe Uredbe o združitvah in da vzbuja resne pomisleke glede združljivosti z notranjim trgom in Sporazumom o Evropskem gospodarskem prostoru. Zato je Komisija 26. marca 2012 začela postopek na podlagi člena 6(1)(c) Uredbe o združitvah.

Kot je navedeno v odločbi iz člena 6(1)(c), obstaja resen dvom v zvezi z naslednjimi proizvodi: generatorji izmeničnega toka za zrakoplove, krmilne naprave motorja in vbrizgalne šobe. V fazi II preiskave trga je bil potrjen obstoječ resen dvom, pojavili pa so se novi vertikalni pomisleki v zvezi z vbrizgalnimi šobami. Na sestankih o trenutnem stanju 18. aprila 2012 in 10. maja 2012 so bile stranke obveščene o predhodnih ugotovitvah potekajoče preiskave trga Generalnega direktorata za konkurenco. Stranke so imele tudi priložnost, da predložijo pripombe na pomisleke glede konkurence, ki jih je izrazil GD za konkurenco, in so to tudi storile. Prav tako so predložile dodatne dokumente in dokaze za odpravo pomislekov.

Da bi se izognili izdaji obvestila o nasprotovanju, so stranke 29. maja 2012 predložile osnutek svežnja korektivnih ukrepov. Ker sveženj ni obravnaval trga vbrizgalnih šob, je GD za konkurenco obvestil stranki, da pretekli pomisleki v zvezi s tem trgom niso bili odpravljeni in da so se pojavili dodatni vertikalni pomisleki v zvezi s sodelovanjem podjetja Goodrich pri vbrizgalnih šobah s še enim proizvajalcem motorjev.

Nato je podjetje UTC predlagalo zaveze, ki spreminjajo priglašeno koncentracijo v takšnem obsegu, da ne bi bistveno ovirala učinkovito konkurenco na svetovnih trgih za generatorje izmeničnega toka za zrakoplove, krmilne naprave za manjše motorje in vbrizgalne šobe. Na podlagi tega predloga zavez so službe Komisije ugotovile, da predlagana transakcija ne bi bistveno ovirala učinkovite konkurence na notranjem trgu ter je zato združljiva z Uredbo o združitvah in Sporazumom EGP. Zato obvestilo o nasprotovanju ni bilo poslano podjetju UTC.

Osnutek sklepa določa, da se predlagana koncentracija lahko odobri, če bodo izpolnjeni določeni pogoji in bodo izpolnjene obveznosti, ki izhajajo iz predloga zavez podjetja UTC.

Od strank, ki so udeležene v transakciji, nisem prejel nobene zahteve v zvezi s postopkom. Osnutek sklepa ne vsebuje pomislekov, glede katerih stranke ne bi imele priložnosti, da izrazijo svoje mnenje.

Zato menim, da je bilo zagotovljeno učinkovito izvajanje procesnih pravic naslovnikov osnutka Sklepa in je bila spoštovana njihova pravica do zaslišanja.

Bruselj, 12. julij 2012 Michael ALBERS

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Uredba Sveta (ES) št. 139/2004 z dne 20. januarja 2004 o nadzoru koncentracij podjetij (UL L 24, 29.1.2004, str. 1). S 1. decembrom 2009 so bile s Pogodbo o delovanju Evropske unije (PDEU) uvedene nekatere spremembe, npr. nadomestitev „Skupnosti“ z „Unija“ in „skupni trg“ z „notranji trg“. V celotnem besedilu tega poročila se uporablja terminologija PDEU.